CELEX: 32016D1206
Language: el
Date: 2016-07-18 00:00:00
Title: Εκτελεστική απόφαση (EE) 2016/1206 του Συμβουλίου, της 18ης Ιουλίου 2016, για την τροποποίηση της εκτελεστικής απόφασης 2013/676/ΕΕ με την οποία επιτρέπεται στη Ρουμανία να συνεχίσει την εφαρμογή ειδικού μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας

23.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 198/47
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2016/1206 ΤΟΥ ΣΥΜΒΟΥΛΊΟΥ
   της 18ης Ιουλίου 2016
   για την τροποποίηση της εκτελεστικής απόφασης 2013/676/ΕΕ με την οποία επιτρέπεται στη Ρουμανία να συνεχίσει την εφαρμογή ειδικού μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 193 της οδηγίας 2006/112/ΕΚ προβλέπει ότι υπόχρεος για την καταβολή φόρου προστιθέμενης αξίας (ΦΠΑ) στις φορολογικές αρχές είναι, κατά γενικό κανόνα, ο υποκείμενος στον φόρο ο οποίος πραγματοποιεί προμήθεια αγαθών ή παροχή υπηρεσιών.
            
         
               (2)
            
            
               Με την εκτελεστική απόφαση 2010/583/ΕΕ του Συμβουλίου (2), και την ακόλουθη εκτελεστική απόφαση 2013/676/ΕΕ του Συμβουλίου (3) επιτράπηκε στη Ρουμανία να εφαρμόσει μέτρο παρέκκλισης προκειμένου να καταστήσει τον αποδέκτη υπόχρεο για την καταβολή του ΦΠΑ στην περίπτωση των προμηθειών προϊόντων ξύλου που πραγματοποιούνται από υποκείμενους στον φόρο.
            
         
               (3)
            
            
               Σε επιστολή που καταχωρίστηκε στην Επιτροπή στις 9 Φεβρουαρίου 2016, η Ρουμανία ζήτησε την άδεια να συνεχίσει την εφαρμογή του μέτρου μετά τις 31 Δεκεμβρίου 2016.
            
         
               (4)
            
            
               Η Επιτροπή ενημέρωσε τα άλλα κράτη μέλη, με επιστολή από 23ης Μαρτίου 2016, σχετικά με το αίτημα της Ρουμανίας. Σε επιστολή με ημερομηνία 29 Μαρτίου 2016, η Επιτροπή κοινοποίησε στη Ρουμανία ότι διέθετε όλες τις αναγκαίες πληροφορίες για την εξέταση του αιτήματος.
            
         
               (5)
            
            
               Πριν από την άδεια εφαρμογής μηχανισμού αντιστροφής της επιβάρυνσης στις προμήθειες προϊόντων ξύλου, η Ρουμανία είχε αντιμετωπίσει προβλήματα στην αγορά ξυλείας λόγω της φύσης της εν λόγω αγοράς και των σχετικών επιχειρήσεων. Σύμφωνα με την έκθεση της Ρουμανίας, που υποβλήθηκε μαζί με το αίτημα για παράταση του μέτρου, ο ορισμός του λήπτη ως υπόχρεου για την καταβολή του ΦΠΑ είχε ως αποτέλεσμα να εμποδίζει τη φοροαποφυγή και τη φοροδιαφυγή στον εν λόγω τομέα και επομένως ο μηχανισμός αυτός παραμένει δικαιολογημένος.
            
         
               (6)
            
            
               Το μέτρο είναι ανάλογο προς τους επιδιωκόμενους στόχους, εφόσον δεν προορίζεται για γενική εφαρμογή, αλλά μόνο σε συγκεκριμένες πράξεις σε έναν τομέα που παρουσιάζει σημαντικά προβλήματα φοροδιαφυγής και φοροαποφυγής.
            
         
               (7)
            
            
               Κατά τη γνώμη της Επιτροπής, το μέτρο δεν αναμένεται να έχει δυσμενείς επιπτώσεις στην παρεμπόδιση της απάτης σε επίπεδο λιανικής πώλησης ούτε σε άλλους τομείς ή σε άλλα κράτη μέλη.
            
         
               (8)
            
            
               Η έγκριση πρέπει να ισχύει για περιορισμένη περίοδο και να εφαρμοστεί έως τις 31 Δεκεμβρίου 2019.
            
         
               (9)
            
            
               Σε περίπτωση που η Ρουμανία κρίνει απαραίτητη περαιτέρω παράταση πέραν του 2019, πρέπει να υποβληθεί στην Επιτροπή νέα έκθεση, συνοδευόμενη από το αίτημα για παράταση, το αργότερο μέχρι την 1η Απριλίου 2019.
            
         
               (10)
            
            
               Το μέτρο δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
         
               (11)
            
            
               Συνεπώς, η εκτελεστική απόφαση 2013/676/ΕΕ πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εκτελεστική απόφαση 2013/676/ΕΕ τροποποιείται ως εξής:
   
               1)
            
            
               Στο άρθρο 1, η ημερομηνία «31 Δεκεμβρίου 2016» αντικαθίσταται από την ημερομηνία «31 Δεκεμβρίου 2019».
            
         
               2)
            
            
               Στο άρθρο 3, η ημερομηνία «1η Απριλίου 2016» αντικαθίσταται από την ημερομηνία «1η Απριλίου 2019».
            
         Άρθρο 2
   Η παρούσα απόφαση απευθύνεται στη Ρουμανία.
   
      Βρυξέλλες, 18 Ιουλίου 2016.
      
         
            Για το Συμβούλιο
         
         
            Η Πρόεδρος
         
         G. MATEČNÁ
      
   
   
      (1)  ΕΕ L 347 της 11.12.2006, σ. 1.
   
      (2)  Εκτελεστική απόφαση 2010/583/ΕΕ του Συμβουλίου, της 27ης Σεπτεμβρίου 2010, με την οποία επιτρέπεται στη Ρουμανία να εισάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 256 της 30.9.2010, σ. 27).
   
      (3)  Εκτελεστική απόφαση 2013/676/ΕΕ του Συμβουλίου, της 15ης Νοεμβρίου 2013, με την οποία επιτρέπεται στη Ρουμανία να συνεχίσει την εφαρμογή ειδικού μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 31).